**Sage** on useille alustoille saatava matemaattinen ohjelmisto. Se soveltuu sekä symboliseen että numeeriseen laskentaan. Sage kattaa laajasti eri matematiikan osa-alueita, muun muassa algebraa, kombinatoriikkaa,  analyysia ja lukuteoriaa.

Sagen ensimmäinen versio julkaistiin 25. helmikuuta 2005. Ohjelmiston kehitys ja jakelu perustuu avoimen lähdekoodin periaatteelle GPL-lisenssin alaisena. Sagen kehitysideologiana on käyttää itsenäisesti kehitettyjä avoimen lähdekoodin sovelluksia aina, kun se on mahdollista. Komentokielenä Sage käyttää Python-ohjelmointikieltä, joka tukee proseduraalista ja funktionaalista ohjelmointia sekä olio-ohjelmointia. Sage-projektin luonut yhdysvaltalainen matemaatikko William Stein jatkaa edelleen ohjelmiston pääkehittäjänä.

Käyttötapoja
------------

Sagen graafinen notebook-käyttöliittymä toimii useimmissa verkkoselaimissa.
Sagea voidaan käyttää useilla eri tavoilla:

* Verkkoselaimessa Sagea voi käyttää palvelimen välityksellä.
* Sagen lähdekoodi on ladattavissa ohjelmiston lataussivulta.
* Sage on asennettavissa Linuxille, OS X:lle ja Solarikselle (x86 ja SPARC).
* Live CD -käynnistyslevy sisältää Linux-käyttöjärjestelmän. Sen avulla Sagea on mahdollista käyttää ilman Linuxin asentamista.
* Sagea on mahdollista käyttää myös Windowsissa virtualisointiohjelman avulla. Tällaisia ohjelmia ovat muun muassa VirtualBox ja VMware.

Opetuskäyttö
------------

Sage soveltuu tutkimustoiminnan lisäksi opetuskäyttöön. Opetuskäytössä sen tärkeimpiä ominaisuuksia ovat ilmaisuus, helppokäyttöisyys, interaktiiviset ja graafiset toiminnot, dokumenttien muotoilutyökalut sekä verkkoympäristön edut, kuten käyttöjärjestelmäriippumattomuus ja ryhmätyömahdollisuudet. Sagen komentokielenä toimivaa Pythonia pidetään helppona oppia sen yksinkertaisen syntaksin ja korkean tason tietorakenteiden takia. Sagen peruskäyttö, kuten lausekkeiden symbolinen käsitteleminen, yhtälöiden ratkaiseminen ja funktion integroiminen, ei kuitenkaan edellytä ohjelmointitaitoa.

Opetuskäytön kannalta hyödyllinen Sagen ominaisuus on mahdollisuus ohjelmoida vuorovaikutteisia sovelluksia. Tällaisten ohjelmien parametreja voidaan manipuloida ajon aikana erilaisilla säätimillä, kytkimillä ja valikoilla. Sagen avulla voidaan havainnollistaa matematiikan opetusta muun muassa käyttämällä erilaisia kaksi- ja kolmiulotteisten kuvaajien ja animaatioiden laadintaan liittyviä ohjelmafunktioita.

Sagen sisältämiä ohjelmistopaketteja
------------------------------------

Sage käyttää useita itsenäisesti kehitettyjä avoimen lähdekoodin kirjastoja. Yhteensä Sagessa on lähes 100 ohjelmistopakettia. 

Matemaattisia paketteja Sagessa| Algebra | GAP, Macaulay 2, Maxima, Singular |
| Algebrallinen geometria | Macaulay 2, Singular |
| Analyysi | GiNaC, Maxima, SymPy |
| Aritmeettinen geometria | ecm, mwrank, NTL, PARI/GP |
| Kombinatoriikka | Sage-Combinat, Symmetrica |
| Lineaarialgebra | ATLAS, BLAS, GSL, IML, LAPACK, LinBox, NumPy |
| Lukuteoria | FLINT, Kash/Kant, NTL, PARI/GP |
| Mielivaltaisen tarkkuuden aritmetiikka | MPFI, MPFR, MPIR, mpmath, NTL |
| Numeerinen laskenta | ATLAS, GSL, NumPy, Octave, Scilab, SciPy |
| Ryhmäteoria | GAP |
| Tilastollinen laskenta | R, SciPy |
| Verkkoteoria | NetworkX |

Lähteet
-------

1. ↑  Sage: Sage 6.4.1 Changelog *sagemath.org*.  23.11.2014.  Arkistoitu 21.2.2015. Viitattu 16.2.2015. (englanniksi)
2. ↑  Sage: History and License *sagemath.org*.  Arkistoitu 26.2.2012. Viitattu 27.2.2012.
3. ↑  Sage: Install Guide *sagemath.org*. Viitattu 27.2.2012.
4. ↑  Ruotsalainen, Lauri: Sage-ohjelmisto lukion matematiikan opetuksessa  4.1.2012. Turun yliopisto.  Arkistoitu 2.6.2013. Viitattu 27.2.2012.
5. ↑  Lista Sagen sisältämistä ohjelmapaketeista *sagemath.org*. Viitattu 27.2.2012.

Aiheesta muualla
----------------

* Sagen kotisivu
* Sagen virallinen dokumentaatio ja tutoriaaleja
* Sagen johdatusvideoita
* Julkinen Sage-palvelin
* Sage-ohjelmisto matematiikan opetuksessa